Komission lausunto EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan ehdotuksesta Euroopan parlamentin ja neuvoston direktiivi alusliikennettä koskevan yhteisön seuranta- ja tietojärjestelmän perustamisesta sekä direktiivin 93/75/ETY kumoamisesta komission ehdotusta muuttava EY:n perustamissopimuksen 250 artiklan 2 kohdan nojalla /* KOM/2002/0312 lopull. - COD 2000/0325 */





KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan ehdotuksesta EUROOPAN PARLAMENTIN JA NEUVOSTON DIREKTIIVI alusliikennettä koskevan yhteisön seuranta- ja tietojärjestelmän perustamisesta sekä direktiivin 93/75/ETY kumoamisesta KOMISSION EHDOTUSTA MUUTTAVA EY:n perustamissopimuksen 250 artiklan 2 kohdan nojalla 2000/0325 (COD) KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan ehdotuksesta EUROOPAN PARLAMENTIN JA NEUVOSTON DIREKTIIVI alusliikennettä koskevan yhteisön seuranta- ja tietojärjestelmän perustamisesta sekä direktiivin 93/75/ETY kumoamisesta 1. JOHDANTO EY:n perustamissopimuksen 251 artiklan 2 kohdan kolmannen alakohdan c alakohdan mukaisesti komissio antaa lausunnon Euroopan parlamentin toisessa käsittelyssä tekemistä tarkistuksista. Komissio antaa siten jäljempänä lausuntonsa parlamentin tekemistä tarkistuksista. 2. Asian käsittely a) Komissio toimitti direktiiviehdotuksen neuvostolle ja Euroopan parlamentille 8. joulukuuta 2000 (KOM(2000) 802 lopullinen - COD 2000/0325, 6.12.2000). b) Talous- ja sosiaalikomitea antoi myönteisen lausuntonsa 30. ja 31. toukokuuta 2001. c) Alueiden komitea antoi myönteisen lausuntonsa 13. kesäkuuta 2001. d) Euroopan parlamentti antoi lausuntonsa ensimmäisessä käsittelyssä 14. kesäkuuta 2001 ja teki tiettyjä tarkistuksia komission ehdotukseen. e) Komissio antoi 12. lokakuuta 2001 EY:n perustamissopimuksen 250 artiklan 2 kohdan mukaisesti muutetun ehdotuksen, johon on sisällytetty kokonaan tai osittain parlamentin tekemät tarkistukset (KOM(2001) 592 lopullinen). f) Neuvosto vahvisti yhteisen kantansa 19. joulukuuta 2001. g) Euroopan parlamentti antoi 10. huhtikuuta 2002 toisessa käsittelyssä päätöslauselman, johon sisältyy yhdeksän tarkistusta yhteiseen kantaan. 3. Ehdotetun direktiivin tarkoitus Ehdotus käsittelee alusliikennettä koskevan yhteisön seuranta-, valvonta- ja tietojärjestelmän perustamista. Järjestelmä edistäisi meriturvallisuuden parantamista ja alusten aiheuttaman meren pilaantumisen ehkäisyä ja helpottaisi etsintä- ja pelastustoimia onnettomuuksien yhteydessä. Ehdotuksen keskeiset osatekijät ovat seuraavat: - alusten on noudatettava alusten reittijakojärjestelmiä, ilmoitusjärjestelmiä ja liikenteen valvontajärjestelmiä; jäsenvaltioiden on hankittava käyttöönsä vastaavat maalla sijaitsevat laitteistot; - alukset on pakollisesti varustettava automaattisella tunnistusjärjestelmällä (AIS) ja matkatietojen tallentimella (VDR eli "musta laatikko", jota käytetään onnettomuustutkinnassa); - aluksilla olevien vaarallisten tai ympäristöä pilaavien aineiden ilmoittamisessa toimivaltaisille kansallisille viranomaisille käytettäviä menettelyjä yhdenmukaistetaan telematiikkaa hyödyntämällä; - turvallisuudelle tai ympäristölle vaaraa aiheuttavien alusten tunnistamista ja seurantaa parannetaan; - laajennetaan alusten velvollisuuksia ilmoittaa vaaratilanteista ja meren pilaantumisesta sekä toimia yhteistyössä maalla sijaitsevien viranomaisten kanssa; - satamasta lähteminen kielletään erityisen huonoissa sääolosuhteissa ja jos on olemassa vakava pilaantumisvaara; - jäsenvaltioiden on laadittava suunnitelmat hädässä olevien alusten vastaanottamiseksi rannikolla olevissa suojapaikoissa; - komission ja jäsenvaltioiden on toimittava yhteistyössä yhteisön meriliikenneverkon kehittämiseksi tulevaisuudessa. 4. Komission kanta Euroopan parlamentin tarkistuksiin Euroopan parlamentti teki toisessa käsittelyssä yhdeksän tarkistusta neuvoston yhteiseen kantaan. Komissio hyväksyy parlamentin tarkistukset kokonaisuudessaan. 4.1. Tarkistukset 1 (johdanto-osan kappale) ja 3: kielto lähteä satamasta huonoissa olosuhteissa (yhteisen kannan 18 artikla) Näissä tarkistuksissa yhteiseen kantaan lisätään seuraavat näkökohdat: a) Yhteisen kannan tekstiä selkiytetään. b) Maininta, että viranomaisten toteuttamat toimenpiteet voivat koskeva satamasta lähtemisen lisäksi myös satamaan saapumista. c) Aluksen päällikön velvollisuus ilmoittaa viranomaisille tekemästään päätöksestä. d) Viranomaisten on ryhdyttävä toimenpiteisiin bunkkeripolttoaineen ottamisen rajoittamiseksi mahdollisimman vähäiseksi tai tarvittaessa sen kieltämiseksi niiden rannikkovesillä. Komissio hyväksyy nämä tarkistukset. 4.2. Tarkistukset 2 (johdanto-osan kappale) ja 4: suojapaikat (yhteisen kannan 20 artikla) Parlamentin tarkistuksessa edellytetään, että merihädässä olevien alusten vastaanottoa koskeviin suunnitelmiin sisältyy huolehtiminen asianmukaisesta avustus- ja pelastuskalustosta sekä välineistöstä uhkaavan pilaantumisen varalta, jos jäsenvaltio pitää tätä tarpeellisena ja mahdollisena. Lisäksi parlamentti palauttaa yhteiseen kantaan tarkistuksen, jonka se teki ensimmäisessä käsittelyssä ja jonka neuvosto tuolloin hylkäsi. Tarkistus koskee jäsenvaltioiden velvollisuutta ilmoittaa komissiolle merihädässä olevien alusten vastaanottoa koskevista suunnitelmista. Parlamentti ehdottaa nyt, että tiedot olisi ilmoitettava komissiolle 18 kuukauden kuluessa direktiivin voimaantulosta, eikä 12 kuukauden kuluessa, kuten se ehdotti ensimmäisessä käsittelyssä. Komissio hyväksyy nämä tarkistukset. 4.3. Tarkistukset 5 ja 6: direktiivin täytäntöönpanon arviointi (yhteisen kannan 26 artikla) Parlamentti laajentaa arvioinnin koskemaan myös 22 artiklaa (ilmoittaminen asianomaisille osapuolille toimivaltaisten viranomaisten nimeämisestä) ja 25 artiklaa (seuraamukset). Lisäksi parlamentti edellyttää, että komissio tutkii tämän arvioinnin yhteydessä myös mahdollisuuksia ja tarvetta toteuttaa yhteisön tasolla toimenpiteitä, jotka koskevat merihädässä olevien alusten vastaanottamisesta aiheutuneiden kulujen ja vahinkojen korvaamista, pakollinen vakuutus mukaan luettuna. Komission olisi raportoitava tämän arvioinnin tuloksista parlamentille ja neuvostolle kolmen vuoden kuluessa. Komissio hyväksyy nämä tarkistukset. 4.4. Tarkistukset 7, 8 ja 9: alusten varustamista automaattisella tunnistusjärjestelmällä (AIS) koskevan aikataulun aikaistaminen (yhteisen kannan liite II) Kun otetaan huomioon Kansainvälisessä merenkulkujärjestössä (IMO) parhaillaan käynnissä oleva terrorismin torjuntaan liittyvä työ, jonka yhteydessä pyritään parantamaan alusten havaitsemista ja tunnistamista, on todennäköistä, että komission ehdotukseen sisältyvää aikataulua aikaistetaan kansainvälisellä tasolla. Parlamentin tekemien tarkistusten tarkoituksena on ottaa huomioon kunkin alusluokan osalta IMO:n todennäköinen päätös automaattisten tunnistusjärjestelmien käyttöönoton nopeuttamisesta. Komissio hyväksyy nämä tarkistukset. 5. Päätelmä Komissio muuttaa EY:n perustamissopimuksen 250 artiklan 2 kohdan mukaisesti ehdotustaan edellä kuvattuja Euroopan parlamentin toisen käsittelyn tuloksia vastaavasti.